ДОКЛАД НА КОМИСИЯТА ДО СЪВЕТА И ЕВРОПЕЙСКИЯ ПАРЛАМЕНТ относно дейностите на Европейския научноизследователски съвет и осъществяването на целите, определени в специфичната програма „Идеи“, през 2012 година /* COM/2013/0318 final */





ДОКЛАД НА КОМИСИЯТА ДО СЪВЕТА И ЕВРОПЕЙСКИЯ ПАРЛАМЕНТ относно дейностите на Европейския научноизследователски съвет и осъществяването на целите, определени в специфичната програма „Идеи“, през 2012 година 1. Въведение и правно основание Основната задача на Европейския научноизследователски съвет (ЕНС), създаден с Решение 2007/134/ЕО[1] на Комисията, е осъществяването на специфичната програма „Идеи“ с общ бюджет в размер на 7,51 млрд. евро. ЕНС се състои от независим Научен съвет, който се подпомага от специална изпълнителна структура под формата на изпълнителна агенция на ЕНС (ERCEA), създадена съгласно общия режим за изпълнителните агенции[2]. През 2008 г. Комисията делегира на агенцията отговорността за осъществяването на програмата „Идеи“ и подпомагането на Научния съвет, а агенцията стана автономен орган през юли 2009 г. В съответствие с член 4, параграф 4 и приложение I към решението на Съвета относно специфичната програма „Идеи“ настоящият годишен доклад на Комисията, изготвен в сътрудничество с Научния съвет на ЕНС и изпълнителната агенция на ЕНС, представя оценката на Комисията за работата на ЕНС и за постигането на неговите цели през 2012 г. Настоящият доклад се допълва от доклад на Научния съвет относно научното изпълнение и постиженията на програмата през 2012 г.[3] 2. Стратегически въпроси Научният съвет носи отговорност за определяне на научната стратегия на ЕНС, включително за съставянето на най-важния стратегически документ на ЕНС — годишната работна програма „Идеи“. 2.1. Видове дейности В основата на работната програма „Идеи“ са две схеми за субсидии: Начални субсидии, подпомагащи изследователите в началния етап на тяхната кариера с цел да се осигурят условия за работа, които им дават възможност да станат независими ръководители на научни изследвания. Субсидии за утвърдени изследователи, предназначени за подпомагането на изявени и утвърдени ръководители на научни изследвания чрез осигуряване на средства, които им позволяват да продължават заедно със своите екипи работата си за постигане на нови пробиви в съответните научноизследователски направления. На получателите на субсидии от ЕНС се предлага допълнително възможността да кандидатстват за субсидии за „доказване на концепцията“, като целта в този случай е да се установи новаторският потенциал на идеите, произтичащи от техните проекти, финансирани от ЕНС. Чрез това се цели да бъдат отстранени слабости във финансирането на най-ранния етап на иновациите. През 2012 г. научният съвет въведе в рамките на пилотен проект т. нар. „субсидии за синергия“, предназначени за малки групи от главни изследователи и техните екипи. За разлика от консорциумите субсидиите за синергия ще подпомагат отделни научни изследователи, чиито допълващи се умения, знания и ресурси им позволяват да се заемат съвместно с научноизследователски проблеми на границата на познанието и да постигнат по-добри резултати, отколкото ако биха работили поотделно. Съгласно строгия подход на ЕНС субсидиите за синергия се присъждат единствено за върхови постижения и са отворени за предложения от всички области на научната и академичната дейност. 2.2. Работна програма за 2012 г. на специфичната програма „Идеи“ Работната програма за 2012 г. на специфичната програма „Идеи“ беше определена от Научния съвет на 21 март 2011 г. и впоследствие приета от Комисията на 19 юли 2011 г.[4] Освен въвеждането на субсидиите за синергия бяха направени малко корекции в научната стратегия, като те се отнасят до партньорските проверки — интердисциплинарните предложения сега се оценяват от посочения от заявителя съвет, който се подпомага от други съответни съвети; като беше въведена и нова система за „оценка на резултатите“ (A, B или C, придружавана от ранга на предложението), за да се осигури по-добра обратна информация за заявителите. 2.3. Методика за партньорска оценка ЕНС използва структура от експертни съвети на високо равнище за партньорска оценка, чиито членове се избират от Научния съвет и включват учени, инженери и представители на академичните среди както от ЕС, така и от държави извън него. Тези експертни съвети обхващат всички научноизследователски дисциплини и се организират в рамка от три основни научноизследователски области: физически и технически науки, науки за живота и социални и хуманитарни науки. Както и при предишните покани, броят на експертните съвети беше 25 както за схемата за начални субсидии, така и за схемата за субсидии за утвърдени изследователи. Предложенията за доказване на концепцията бяха подложени на партньорска оценка от отделна група експерти, които работеха дистанционно. Субсидиите за синергия бяха оценени от пет различни експертни съвета в рамките на двустепенна процедура за оценяване, създадена специално за тази цел. 3. Изпълнение на програмата При изпълнението на програмата през 2012 г. изцяло бяха усвоени бюджетни кредити за поети задължения в размер на 1,6 млрд. евро (общ размер на бюджетните задължения) и плащания в размер на 871 млн. евро, представляващи 100 % от оперативните кредити за специфичната програма „Идеи“ за 2012 г. Около 2,4 % от оперативния бюджет бяха изразходвани за административни нужди. 3.1. Субсидии От работната програма за 2008 г. насам поканите на ЕНС включват едностепенен процес за подаване на заявления, при който от заявителите се изисква да представят пълното си предложение, и двустепенна оценка. Субсидиите се предоставят на най-добрите предложения в зависимост от наличния бюджет. Предоставянето се прави въз основа на самото предложение и на финансирането, препоръчано в партньорската оценка. 3.1.1. Начални субсидии на ЕНС Поканата за представяне на предложения за начални субсидии на ЕНС за 2012 г. беше публикувана през юли 2011 г. с ориентировъчен бюджет от 730 млн. евро, което е увеличение с 10 % в сравнение с 2011 г. Бяха получени общо 4741 предложения, разпределени по области както следва: 2058 предложения в областта на физическите и техническите науки (43 %), 1653 в областта на науките за живота (35 %) и 1030 в областта на социалните и хуманитарните науки (22 %). Бяха избрани общо 566 предложения, които да получат финансиране. Над 790 млн. евро бяха отпуснати под формата на субсидии със среден размер от около 1,4 млн. евро. Поканата за представяне на предложения за начални субсидии на ЕНС за 2013 г. беше публикувана през юли 2012 г. и насочена към кандидати, квалифицирани като „начинаещи“ (т.е. главни изследователи, защитили първия си докторат не по-малко от 2 и не повече от 7 години преди датата на поканата) с ориентировъчен бюджет в размер на 398 млн. евро. Представени бяха общо 3329 предложения: 1486 в областта на физическите и техническите науки, 1073 в областта на науките за живота и 770 в областта на социалните и хуманитарните науки, което представлява съответно 45 %, 32 % и 23 %. Забелязва се едно малко, но постоянно увеличение на дела на предложенията в областта на физическите и техническите науки от 41 % през 2011 г. на 43 % през 2012 г. и 45 % през 2013 г. 3.1.2. Субсидии на ЕНС за утвърдени изследователи Поканата за субсидиите на ЕНС за утвърдени изследователи за 2012 г. беше публикувана през ноември 2011 г. с ориентировъчен бюджет от 680 млн. евро. Бяха получени общо 2304 предложения, разпределени по области както следва: 978 предложения в областта на физическите и техническите науки (42 %), 773 в областта на науките за живота (34 %) и 553 в областта на социалните и хуманитарните науки (24 %). Процесът на оценяване доведе до класирането на 313 предложения за финансиране, като общият размер на субсидиите беше около 720 млн. евро, а средната предоставена субсидия бе в размер на около 2,3 млн. евро. Поканата за субсидиите на ЕНС за утвърдени изследователи за 2013 г. беше публикувана през юли 2012 г. с ориентировъчен бюджет от 662 млн. евро. Представени бяха общо 2408 предложения: 1053 в областта на физическите и техническите науки, 788 в областта на науките за живота и 567 в областта на социалните и хуманитарните науки, което представлява съответно 44 %, 33 % и 23 %. Делът на предложенията в областта на физическите и техническите науки се увеличи от 40 % през 2011 г. на 42 % през 2012 г. и 44 % през 2013 г. 3.1.3. Субсидии на ЕНС за доказване на концепция По първата покана за представяне на предложения за доказване на концепция (ПДК) през 2011 г. бяха предоставени общо 51 субсидии, като последните 22 от тях, избрани в края на 2011 г., бяха обявени през февруари 2012 г. Първите 29 субсидии бяха обявени през октомври 2011 г. През 2012 г. бяха предоставени още 33 субсидии за ПДК по поканата с краен срок месец май, и други 27 — по поканата с краен срок месец октомври, с което общият брой на ПДК, избрани за финансиране до края на 2012 г., достигна 111. 3.1.4. Субсидии за синергия Първата покана за представяне на предложения за отпускане на субсидии за синергия привлече 710 заявления, които бяха оценени по процедура за оценка, създадена специално за тази цел. При изключителна конкуренция през декември 2012 г. в крайна сметка бяха избрани 11 проекта, на които да бъде предоставено финансиране за период до 6 години. Средният размер на една субсидия за синергия за избраните проекти е 11,5 млн. евро, като общият размер на бюджета, отпуснат през 2012 г., възлиза на 126 млн. евро. Тъй като във всеки кандидатстващ за субсидия проект за постигане на синергия участват между двама и четирима главни изследователи, общо 38 изтъкнати изследователи получават подкрепа чрез тези 11 субсидии. Големият брой на получените предложения свидетелства за значителния интерес на научната общност към този нов вид субсидия. 3.2. Сътрудничество между ЕНС и Националната научна фондация на САЩ (NSF) На 13 юли 2012 г. комисар Мойра Гейгън-Куин, комисар по въпросите на научноизследователската дейност, иновациите и науката, и д-р Subra Suresh, директор на Националната научна фондация на САЩ, подписаха „договор за прилагане“ в рамките на споразумението между ЕС и САЩ в областта на науката и технологиите. Тази инициатива е създадена, за да помогне на млади високоталантливи учени от САЩ, подбрани предварително от NSF, да прекарат известно време (между 6 и 12 месеца) в Европа, работейки в екипи, получили субсидии от ЕНС. До този момент е осъществен контакт с 2330 получатели на субсидии от ЕНС и са получени 760 положителни отговора. Инициативата има за цел да обедини усилията на изследователи с общи интереси и допълващи се умения за постигане на напредък в граничните области на науката и за подобряване на научното и технологичното сътрудничество между двата континента. 3.3. Програмен комитет Програмният комитет на специфичната програма „Идеи“ служи, в допълнение към официалните си задължения, като важна комуникационна мрежа между държавите членки и държавите, асоциирани към Седмата рамкова програма, Научния съвет, генералния секретар на ЕНС и Комисията. През 2012 г. този комитет проведе заседания на 18 април и на 12 октомври. 3.4. Проверка на етичността През 2012 г. три предложения, включващи научни изследвания върху стволови клетки от човешки ембриони, бяха допуснати след проверка на етичността и получиха одобрението на програмния комитет на програмата „Идеи“. Още три предложения бяха подложени на проверка на етичността и понастоящем се разглеждат от програмния комитет на програмата „Идеи“. 3.5. Искове за обезщетение През 2012 г. общият брой на исковете за обезщетение е намалял от 234 на 204 (–13 %), въпреки че през същата година общият брой на предложенията е нараснал с 21,24 %. Този брой, представляващ 2,58 % от получените предложения, показва положителна тенденция към намаляване на исковете за обезщетение, благодарение на непрекъснатото подобряване на работните методи и на спазването на процедурите. 3.6. Комуникация През февруари 2012 г. по повод 5-тата годишнина от създаването на ЕНС бяха представени неговите постижения до момента. В рамките на двудневната проява създателите на политики се срещнаха с получателите на субсидии от ЕНС. Трима европейски комисари, председателят на комисията на Европейския парламент по промишлеността, датският министър на науката, представляващ председателството на ЕС, и ръководството на ЕНС имаха възможност да се запознаят с научноизследователските резултати, успехите и, което е по-важно, с плановете за бъдещето. През 2012 г. Научният съвет постави началото на кампанията „Глобализиране на ЕНС“, ръководена от генералния секретар на ЕНС професор Donald Dingwell. В рамките на по-малко от година той посети 26 града в 9 държави, където проведе 70 презентации. В резултат от тези посещения се създават национални звена за контакт (НЗК), като две от тях (Бразилия, Тайван) участваха в годишната среща на НЗК в Брюксел през ноември. ЕНС за първи път имаше представители на проведената в Китай ежегодна среща на новите водещи компании (известна също като „летният Давос“). В Северна Америка ЕНС присъстваше на Панаира за кариера на NSF и Панаира за кариера на MIT, на конференцията на Американската асоциация за напредък на науката (AAAS) и на годишните заседания на Американската асоциация за изследване на рака, Обществото за невронауки, Американската асоциация за антропология и Американския геофизичен съюз. В допълнение към инициативите за повишаване на осведомеността в световен мащаб относно възможностите за финансиране от ЕНС последният увеличи присъствието си на главните международни научни конференции, събития и изложби, както и панаири за кариера и работни семинари в Европа. Председателят на ЕНС, проф. Helga Nowotny, присъства на Конференцията за европейски върхови постижения през 2012 г., организирана в Орхус в рамките на датското председателство, и на конференцията „Падащи стени“ в Берлин. Други конференции бяха посетени от членове на Научния съвет и служители на изпълнителната агенция на ЕНС (ERCEA), в случаите когато имаше организиран щанд или сесия, информиращи относно възможностите за финансиране от страна на ЕНС. Конференцията на отворения форум „Евронаука“ (ESOF) в Дъблин, срещата на носителите на Нобелова награда в Линдау, панаира за кариера и работни места „Природа“, Световният конгрес на политическите науки и Европейският конгрес на математиката са само няколко от примерите в това отношение. Националните звена за контакт (НЗК), създадени в цяла Европа и служещи за разпространение на информация сред потенциални заявители, бяха информирани за поканите на ЕНС чрез електронна поща и чрез шестмесечни заседания, организирани в Брюксел през юни и ноември. През настоящата година ЕНС получи широко медийно покритие в света и в Европа както в качеството си на организация за финансиране, така и чрез финансираните от него проекти и субсидираните от него изследователи. Чрез своята кампания „Глобализиране на ЕНС“ той активизира усилията си за връзки с международната преса, което доведе до най-широкото до момента отражение в целия свят. Проявите, посветени на петата годишнина на ЕНС, също бяха обект на жив интерес от страна на медиите, което важи и за инициативата на носителите на Нобелова награда срещу възможни намаления на бюджета на ЕС за научни изследвания, където ЕНС беше посочен като пример за успешно провеждана европейска инициатива. В допълнение към медиите прояви, организирани през цялата година, ЕНС редовно издава съобщения за медиите и актуални информации. В пресата бяха публикувани многобройни интервюта с председателя и с генералния секретар на ЕНС, както и с членове на Научния съвет. Тази медийна активност доведе до значителен брой статии както в научната, така и в общата преса (над 2100 споменавания). Относно присъствието в социалните медии — през 2012 г. бяха създадени профили на ЕНС във Фейсбук и Туитър. ЕНС има над 1 100 последователи във Фейсбук и над 1 800 в Туитър. 3.7. Мониторинг и оценка на специфичната програма „Идеи“ Във връзка с предварителната оценка на въздействието за предложението на Комисията относно „Хоризонт 2020“ — следващата рамкова програма за научни изследвания и иновации[5], беше изготвена и оценка на основните резултати на ЕНС. Фактите, констатирани при постоянното наблюдение на програмата включват следното: · Сред получателите на субсидии от ЕНС са петима носители на Нобелова награда и трима носители на медала на Фийлдс. Общо 76 получатели на субсидии от ЕНС са носители на други престижни международни награди и отличия. · Над 7900 статии, потвърждаващи ползата от финансирането на ЕНС, се появиха във влиятелни специализирани издания между 2008 г. и 2012 г. · За всеки получател на субсидия от ЕНС работят средно шестима други изследователи, като по този начин се допринася за обучението на ново поколение изтъкнати изследователи. · Анализът на една значима извадка от проектите показва, че около половината от членовете на екипите, финансирани от ЕНС, притежава гражданство, което се различава от това на главния изследовател. Членовете на екипи на ЕНС идват от 38 (от общо 41) държави, участващи в Европейското научноизследователско пространство (ЕНП). Освен това изследователи от 55 различни националности извън ЕНП участват в екипите, работещи по проекти на ЕНС, като основната част от тях са американски, китайски, индийски и руски граждани. · Същият анализ разкрива положителни факти по отношение на равновесието между половете: около 37 % от членовете на екипи на ЕНС са жени, което е повече отколкото делът на жените сред главните изследователи в екипи на ЕНС (20 %). По-голямата част от тези жени са в началото на своята кариера, така че това може да се разглежда като обнадеждаващ знак за по-солидното присъствие на жените в областта на авангардните научни изследвания в бъдеще. През юли 2012 г. ще се навършат 3 години от придобиването на самостоятелност на изпълнителната агенция на ЕНС, поради което в момента тя е подложена на външна оценка, която включва и анализ на разходите и ползите. Докладът от оценката ще бъде представен на Европейския парламент, Съвета и Сметната палата. 4. Структура на Европейския съвет за научни изследвания 4.1. Научен съвет Поетапното обновяване на членовете на Научния съвет ще влезе в сила през февруари и април 2013 г. Постоянният комитет за определяне на бъдещи членове представи своите предложения на Комисията през юли 2012 г. и неговият доклад[6] беше предаден на Съвета и на Европейския парламент. Въз основа на тези предложения Комисията номинира следните нови членове на Научния съвет: проф. Klaus Bock (Danish National Research Foundation), проф. Athene Donald (Университет Кеймбридж), д-р Barbara Ensoli (Istituto Superiore di Sanità, Rome), проф. Nuria Sebastian Galles (Universitat Pompeu Fabra, Barcelona), проф. Reinhard Genzel (Институт „Макс Планк“ за извънземна физика), проф. д-р инж. Matthias Kleiner (Университет Дортмунд), проф. Eva Kondorosi (Унгарска академия на науките) и проф. д-р Reinhilde Veugelers (KU Leuven)[7]. През 2012 г. Научният съвет проведе 5 пленарни заседания, две от които извън Брюксел — в София (България) през април и в Лимасол (Кипър) през октомври. Обобщението на пленарните заседания е публикувано на уебсайта на ЕНС[8]. Членовете на Научния съвет участваха също в срещи на работни групи (РГ) за разглеждане на специфични въпроси: новаторство и връзки с промишлеността, интернационализация, равновесие между половете и открит достъп. През юли 2012 г. Научният съвет направи нова стъпка за укрепване на своята политика за открит достъп, насърчавайки изследователите, финансирани от ЕНС, да използват специфични хранилища за отделните дисциплини. От създаването си ЕНС е ревностен поддръжник на идеята, че следва да бъде предоставен свободен достъп до широк набор резултати от научни изследвания, включително публикации и първични данни. През 2007 г. Научният съвет определи специални насоки, които изискват всички специализирани публикации, произтичащи от проекти, финансирани от ЕНС, да бъдат съхранявани при публикуването в подходящи изследователски или институтски хранилища, като впоследствие достъпът до тях да бъде освободен в срок от 6 месеца след публикуването. Научният съвет има два постоянни комитета — един за партньорска оценка и един за конфликт на интереси, нарушения на кодекса за поведение на учените и етични въпроси. · През май 2012 г. ЕНС взе участие в Световната среща на високо равнище по въпросите на (партньорската) оценка на заслугите във Вашингтон, организирана от Националната научна фондация (NSF). Ръководители на научноизследователски съвети от около 50 държави одобриха набор от принципи за оценката на заслуги и създадоха Световен съвет за научни изследвания (GRC). · Въз основа на работата на комитета за конфликт на интереси, нарушения на кодекса на поведение на учените и етични въпроси на своята пленарна сесия на 4 и 5 октомври 2012 г. Научният съвет прие стратегия за разкриване и преодоляване на нарушения на кодекса за поведение на учените относно заявители и проекти, кандидатстващи за финансиране от ЕНС[9]. Стратегията издига в ранг на формален принцип досегашната практика на ЕНС по отношение на нарушенията на кодекса за поведение на учените. Тя гарантира, че всички опасения относно потенциални нарушения на кодекса за поведение на учените или предполагаеми нарушения на интегритета на научните изследвания, засягащи заявител или проект по ЕНС, ще бъдат разгледани от ЕНС в правната и процедурна рамка, приложима за агенция, създадена в рамките на Европейската комисия. Пленарните заседания на Научния съвет и срещите на неговите членове със заинтересованите страни на ЕНС се подготвят с организационната и административна подкрепа на изпълнителната агенция. Освен това агенцията предоставя консултации и анализи, с цел да подпомогне Научния съвет при изпълнението на неговите задачи, описани в приложение 1 към специфичната програма „Идеи“, а също и подкрепа за оперативните дейности на неговите работни групи и постоянни комитети. С цел допълнително укрепване на връзките с Европейската комисия и изпълнителната агенция председателят и заместник-председателите на Научния съвет, генералният секретар на ЕНС и директорът на агенцията провеждат редовни срещи в качеството си на управителен съвет на ЕНС. На тези срещи присъства и висшето ръководство на агенцията. През 2012 г. управителният съвет се срещна 10 пъти в Брюксел, по-специално за да подготви заседанията на Научния съвет или да предприеме действия, произтичащи от тях. 4.2. Изпълнителна агенция на ЕНС От юли 2009 г. насам агенцията отговаря за всички аспекти на административното прилагане и изпълнение на програмата, както е предвидено в работната програма. Дейностите на агенцията се наблюдават от управителен комитет, назначен от Комисията. Той се председателства от генералния директор на ГД „Научни изследвания и иновации“ и включва като външни членове двама от членовете на научния съвет. През 2012 г. управителният комитет проведе четири заседания и прие решения, свързани с годишната работна програма, бюджета и счетоводните отчети на агенцията. Pablo Amor беше назначен за директор на изпълнителната агенция на ЕНС на 25 юли 2012 г. 4.2.1. Персонал на агенцията В оперативния бюджет за 2012 г. е предвидено щатно разписание за 100 временно наети лица, 281 договорно наети лица и 8 командировани национални експерти, като общият брой на служителите възлиза на 389. В края на декември 2012 г. в агенцията работеха общо 380 служители: 96 временно наети лица, 275 договорно наети лица и 9 командировани национални експерти. Статистическите данни от декември 2012 г. показват, че в агенцията работят приблизително 35 % мъже и 65 % жени. Що се отнася до равновесието между половете при висококвалифицираните специалисти (временно наети лица и договорно наети лица във функционална група IV), 61 % от длъжностите се заемат от жени. В края на 2012 г. в изпълнителната агенция на ЕНС работеха граждани на 26 държави членки. 5. Заключения и прогноза за 2013 година През 2012 г. се случиха няколко съществени за ЕНС събития. Сред тях са честването на петата годишнина на ЕНС, началото на кампанията „Глобализиране на ЕНС“, първото международно споразумение с Националната научна фондация на САЩ, присъждането на Нобеловата награда за физика на главен изследовател от ЕНС и участието на получатели на субсидии от ЕНС в срещата „летен Давос“. До края на 2012 г. ЕНС беше приключил процедурите по десет покани за представяне на предложения за отпускане на начални субсидии и субсидии за утвърдени изследователи, две покани за предложения за доказване на концепция и една за субсидии за синергия. В рамките на конкурсите бяха внесени над 34 000 предложения, повече от 3500 от които бяха избрани за финансиране след строга партньорска оценка. През 2013 година с нетърпение се очакват решенията на Европейския парламент и Съвета по предложенията на Комисията относно „Хоризонт 2020“, включително и на очакваното увеличаване на финансирането за ЕНС. Увеличаването на бюджета на ЕНС ще позволи да бъдат подкрепени повече водещи изследователи и техните новаторски идеи, както и да се осигури дългосрочна перспектива по-специално пред младите изследователи. Предвижда се през 2013 г. да има развитие в две други области: · От 2010 г. насам началните субсидии са структурирани така, че да дават възможност кандидатите да се сравняват с изследователи на подобно ниво. Като цяло „начинаещите изследователи“ (от 2 до 7 години след получаването на докторска степен) са все още в процес на създаване на своя собствена научноизследователска група, докато „консолидиращите изследователи“ (от 7 до 12 години след получаването на докторска степен) много често вече работят със своя собствена група, но имат нужда от консолидиране. Въз основа на тази практика и в отговор на бързо увеличаващия се брой заявления за отпускане на начални субсидии Научният съвет ще въведе две отделни покани в работната програма за 2013 г.[10] · В съответствие с препоръките на работната група за ЕНС, включени в нейните предложения за „Хоризонт 2020“, Комисията създаде комитет на високо равнище по подбора на следващия председател на ЕНС[11]. В рамките на „Хоризонт 2020“ председателят на ЕНС ще поеме също задачите на генералния секретар на ЕНС, ще бъде установен в Брюксел и ще посвещава голямата част от своето време на дейностите на ЕНС. Очаква се комитетът по подбора, председателстван от лорд Sainsbury of Turville, да докладва своевременно на Комисията за назначаването на следващия председател на ЕНС при влизането в сила на „Хоризонт 2020“. [1] OВ L 57, 24.2.2007 г., стр. 14. [2] 2008/37/ЕО: Решение на Комисията от 14 декември 2007 г. за създаване на изпълнителна агенция на Европейския съвет за научни изследвания за управление на специфичната общностна програма „Идеи“ в областта на граничните изследвания в изпълнение на Регламент (ЕО) № 58/2003 на Съвета (OВ L 9, 12.1.2008 г., стр. 15). [3] http://erc.europa.eu/sites/default/files/document/file/erc_annual_report_2012.pdf [4] C(2011)4961 от 19.7.2011 г., непубликувано [5] COM(2011) 809 final, 30.11.2011 г. [6] http://erc.europa.eu/sites/default/files/document/file/ERC_Identification_Committee_Final_Report_2012.pdf. [7] C(2012) 9244 от 13.12.2012 г. (ОВ C 396, 21.12.2012 г., стр. 30). [8] http://erc.europa.eu/about-erc/organisation. [9] http://erc.europa.eu/sites/default/files/press_release/files/ERC_Scmisconduct_Strategy.pdf. [10] http://erc.europa.eu/documents/erc-work-programme-2013. [11] http://europa.eu/rapid/press-release_IP-12-1393_en.htm.